**Iboene** (*Ṇ́dị́ Ìgbò* på ibospråket) er en etnisk folkegruppe i sørøstlige Nigeria. De snakker ibo, som omfatter ulike iboiske språk og dialekter, et flertall snakker også nigeriansk engelsk. Ibofolket er en av de største og mest innflytelsesrike etniske grupper i Nigeria.

I rurale områder i Nigeria er iboene hovedsakelig bønder. Deres viktigste avling er jams; festivaler blir holdt årlig for å feire høstingen. Andre viktige avlinger er maniok og taro.

Iboer kvinne med ankelplater
Før den britiske koloniseringen var iboene en politisk fragmentert gruppe. Det var ulikheter i kultur som i kunstneriske uttrykk, tilsvarende også i holdninger og religiøs praksis. Ulike undergrupper ble organisert i klaner, slekt, tilknytning til landsbyer og dialekt. Det var ikke mange sentraliserte høvdingdømmer, arvelig aristokrati, eller kongeskikker, unntatt i kongedømmer som de i Nri, Arochukwu, Agbor og Onitsha. Dette politiske systemet endret seg betydelig under den britiske koloniseringen på 1800-tallet; *eze* (konger) ble innført i de fleste lokale samfunnene av Frederick Lugard som «sikkerhetskonger». Iboene ble også i stor grad kristne i koloniepoken. Chinua Achebes roman *Things Fall Apart* (*Mønsteret rakner*, 1958) er en av de mest kjente og populære romaner som omhandler ibokulturen og endringene i kolonitiden.

På midten av 1900-tallet utviklet iboene en sterk følelse av etnisk identitet, og konflikter med andre etniske grupper i Nigeria førte til at det ibodominerte østlige Nigeria søkte å løsrive seg fra Nigeria for å kunne opprette den uavhengige staten Biafra. Biafrakrigen brøt ut kort tid etter; 6. juli 1967 – 15. januar 1970. Med deres nederlag ble republikken Biafra en del av Nigeria på nytt. MASSOB, en sekterisk organisasjon som ble opprettet i 1999, fortsetter en ikkevoldelig kamp for en uavhengig ibostat.

Grunnet effektene av utvandring og den transatlantiske slavehandelen er det etterkommere av etniske ibobefolkninger i land som Kamerun og Ekvatorial-Guinea, foruten også utenfor Afrika. Det nøyaktige antallet av befolkningen utenfor Afrika er ikke kjent, men mange afroamerikanere i USA og i Karibia er etterkommere av ibofolket.

Referanser
----------

1. ↑  Fardon, Richard; Furniss, Graham (1994): *African languages, development and the state*. Routledge. ISBN 0-415-09476-3. s. 66
2. ↑  Ogbaa, Kalu (1999): «Cultural Harmony I: Igboland – the World of Man and the World of Spirits» i: *Understanding Things Fall Apart*. Greenwood Publishing. ISBN 0-313-30294-4. s. 106
3. ↑  Williams, Lizzie (2008): *Nigeria:. The Bradt Travel Guide. Bradt Travel Guides*. ISBN 1-84162-239-7. s. 32
4. ↑  Agwu, Kene: «Yam and the Igbos». *BBC Birmingham*.
5. ↑  Miers, Suzanne; Roberts, Richard L. (1988): *The End of slavery in Africa*. Univ of Wisconsin Press. ISBN 0-299-11554-2. s. 437
6. ↑  Falola, Toyin (2003): I Adebayo Oyebade. *The foundations of Nigeria: essays in honor of Toyin Falola*. Africa World Press. ISBN 1-59221-120-8. s. 476
7. ↑  Forsythe, Frederick (2006): *Shadows: Airlift and Airwar in Biafra and Nigeria 1967–1970*. ISBN 1-902109-63-5. s. 1
8. ↑  Adekson, Adedayo Oluwakayode (2004): *The "civil society" problematique: deconstructing civility and southern Nigeria's ethnic radicalization*. Routledge. s. 87, 96.
9. ↑  Forrest, Tom (1994): *The Advance of African Capital: The Growth of Nigerian Private Enterprise* (illu. utg.). Edinburgh University Press. ISBN 0-7486-0492-8. s. 272
10. ↑  Mwakikagile, Godfrey (2006): *African Countries: An Introduction with Maps*. Pan-African Books: Continental Press. ISBN 0-620-34815-1. s. 86

Litteratur
----------

Generell
* Forde, Cyril Daryll; Jones, G. I. (1950): *The Ibo and Ibibio-Speaking Peoples of South-Eastern Nigeria*. International African Institute by Oxford Unive.
* Njoku, John Eberegbulam (1990): *The Igbos of Nigeria: Ancient Rites, Changes, and Survival*. Lewiston, NY: E. Mellen Press. ISBN 0-88946-173-2.

|  |  |
| --- | --- |
| Oppslagsverk/autoritetsdata | Store norske leksikon **·** Encyclopædia Britannica **·** Encyclopædia Universalis **·** LCCN **·** BNF **·** BNF (data) **·** SUDOC **·** NKC
 |